**GRADIMIR PETROVIĆ -**

**TRAGOVIMA SUPTILNOG I BRUTALNOG**

Gradimir Petrović (1935-2001) bio je slikar osobenog poetskog stila nastalog u eri enformela ali još više post-enformela u okvirima beogradskog likovnog kruga. „Prvi koraci na njegovom putu nahode se još u najranijoj mladosti, u bojadžijskoj radnji njegovog oca gde će se slikar, nema sumnje, prvi put sretati sa obiljima raznobojne, razlivene svetlosti koja je zračila iz ofarbane pređe. Materijalna svetlost tih boja biće dovoljno inspirativna da Petrovića povede stazom slikarstva u kome će lepota boje počivati u njenoj snazi zračenja, u sjaju svojstvenom materiji. Ne postoji, naravno, između života i dela, pojedinih događaja i prosedea znak jednakosti ali se treba podsetiti kako je često nemoguće kreativni čin jednog umetnika sagledati u jasnom i neprekinutom kontinuitetu i da za razumevanje ovog važnog pitanja moramo uzimati u obzir svu složenost umetnikove ličnosti i stvaralačke sile koje čine da delo bude onakvo kako to autor hoće i želi.“[[1]](#footnote-1) Gradimir Petrović je diplomirao na Fakultetu primenjenih umetnosti u Beogradu, 1960. a postdiplomske studije je završio na Fakultetu likovnih umetnosti u klasi prof. Mila Milunovića. Bio je redovni profesor i dekan FPU, kao i prorektor Univerziteta umetnosti u Beogradu.

Suptilnost, ponekad liričnost, delikatnost u istraživanju nove figuracije u tematskom krugu brutalnih prizora; transformacije i transmutacije ljudske figure često u okvirima mitskog prizora i bogat koloristički pečat, osnovne su karakteristike njegovog slikarstva. Opojni svet dionizijskog, svet uzbuđenja i zanosa ovaj autor sažima u bojama. One se u njegovim uljima i pastelima pune uzbuđenjima, sugestivno izlivajući čudesno osećanje snage što goni čoveka da zaboravi sebe i poistoveti se sa silama prirode.

„Ako bismo želeli da celokupno delo ovog umetnika označimo jednom opštom slikom koja izražava najbitnije i najtananije elemente njegovog slikarstva, onda bi to bila arhetipska slika *dijada*. Arhetip za ovog slikara nije bio samo ’nesvesni sadržaj’ ili ’večna slika’ (Jung), ali ni ’manja jedinica’ kako to označava Fraj, već matrica, model, bazično mesto iz koga se jedno ’opšte sećanje projektuje u priču. Otuda su njegove dijade ’sile suprotice’ koje se ne potiru već stvaralački dopunjuju i oblikuju. Razbijajući ogledalo realnog, Petrović dijadama dopire do nužne suštine čoveka i postojanja“[[2]](#footnote-2), piše teoretičar slobodan Lazarević. To se može primetiti u saradnji dve tehnike, ulja i pastela. Ukoliko je u ulju pronašao Pikasa i njegov često brutalni prizor, trasformaciju i rastakanje ljudskog ili životinjskog tela, u tehnici pastela je posvećen Sezanu i njegovoj poetskoj imaginaciji, lirskom suočavanju mudraca sa okrutnim svetom. Otuda i dijada u nazivu ove izložbe: tragovima suptilnog i brutalnog. Istovremeno, *dijadno*. Tamo gde Dionis susreće Apolona.

„U linearnom i do tančina prečišćenom crtežu ovog slikara najčešće nije bitan način povlačenja linije koliko njihov međusobni odnos koji ne ostavlja mesto nedoumici, niti mogućnost razmišljanja da neki detalj ne korespondira sa drugim... Predmeti i događaji posmatraju se u različitim trenucima, sa različitih tačaka, beleže najnestabilnije, najneobičnije ali i najsadržajnije forme“, piše Lazerević. „Prihvatajući Pindarovu misao *postani ono što jesi*, Petrović je u stvaralački doživljaj mita ugradio tri važna elementa: duhovni i moralni karakter svoje ličnosti; u razvoju svakog umetnika antičku duhovnost; plastički znak stvoren podsticajnim delovanjem određenih mitskih tema i sadržaja, traženje je na životnom i umetničkom polju ravnoteže između estetskog i etičkog ideala. U ovom kontekstu Gradimir Petrović dodiruje i bitno pitanje tradicije. Njeno osvajanje koje dopire do izvorišta nije najobičnije ponavljanje, već jedno projektujuće sećanje koje završene i često protivurečne slojeve prošlosti pokazuje u samoj sadašnjosti. Tako se i Vizantija, što je i naziv nekoliko njegovih slika, doživljava kao sinteza i originalni kompromis Grčke, Hrišćanstva i Orijenta; logos otkrovenja i tamna strast. Ta sinteza čini aktuelnim sve ono što je *bilo, jeste i biće.* Tako dolazimo do jednog važnog mesta u ovom slikarstvu, mesta koje implicira pitanje odnosa čoveka i sveta. Suština čovekovog bivstva u svetu za Petrovića nije da se životu ukine svaki smisao. Naprotiv, veličina je da i pored spoznanja života u svoj njegovoj surovosti, to slikar nikada ne prihvata. Prihvatiti znači ukinuti paradoks sudbine i *mudraca* i *ratnika*, a on se sastoji u tome da je čovek biće snage i slabosti, veličine i bede, ali nikada ni jedno ni drugo potpuno ne preovladava, jer bi se time ukinula mogućnost čovekovog neprekidnog samoprevazilaženja.“[[3]](#footnote-3)

Treba ukazati i na činjenicu da je autor ostvarivao svoju likovnu misiju u mnogobrojnim tehnikama primenjene umetnosti: mozaicima, vitražima, tapiserijama, pozorišnim zavesama, muralima. Radovi Gradimira Petrovića se nalaze u Beogradu u Narodnom muzeju, Muzeju savremene umetnosti, Muzeju grada Beograda, Kulturnom centru Beograda; u Nišu, u Galeriji savremene srpske umetnosti; u Češkoj, u Roudnicama nad Labom; u SAD, u Galeriji Savremene umetnosti u Filadelfiji.

**Dr Miomir Petrović**

**Maj 2024.**

1. Slobodan Lazarević, „Zajedničko u nevidljivom: stvaralačko prisustvo mita u slikarstvu V. Veličkovića, B. Kršića, G. Petrovića, M. Đorđevića, M. Skovran“, Srpska književna zadruga, Beograd 1995, Pp. 84. [↑](#footnote-ref-1)
2. Isto, 86. [↑](#footnote-ref-2)
3. Isto, 90. [↑](#footnote-ref-3)